ทุนสำรองระหว่างประเทศลด 2,600 ล้านดอลลาร์
ธปท.เผยทุนสำรองระหว่างประเทศลดลง 2,600 ล้านเหรียญสหรัฐ อยู่ที่ระดับ 1.764 แสนล้านเหรียญสหรัฐ
2 ธ.ค. 2554

ธปท.เผยทุนสำรองระหว่างประเทศลดลง 2,600 ล้านเหรียญสหรัฐ อยู่ที่ระดับ 1.764 แสนล้านเหรียญสหรัฐ 
ธนาคารแห่งประเทศไทย(ธปท.) รายงานทุนสำรองระหว่างประเทศ ณ วันที่ 25พ.ย.ปีนี้ พบว่า อยู่ที่ระดับ 1.764 แสนล้านเหรียญสหรัฐ หรือประมาณ 5.511 ล้านล้านบาท ลดลง 2,600 ล้านเหรียญสหรัฐ หรือประมาณ 8.008 หมื่นล้านบาท หากคิดอัตราแลกเปลี่ยนในปัจจุบันที่ระดับ 30.80 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.790 แสนล้านเหรียญสหรัฐ หรือประมาณ 5.547 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 3.04 หมื่นล้านเหรียญสหรัฐ เพิ่มขึ้น 100 ล้านเหรียญสหรัฐ จากสัปดาห์ก่อนที่ 3.03 หมื่นล้านเหรียญสหรัฐ ส่งผลให้ทุนสำรองสุทธิในปัจจุบัน ที่รวมระหว่างทุนสำรองระหว่างประเทศและฐานะซื้อเงินตราต่างประเทศล่วงหน้าสุทธิอยู่ที่ระดับ 2.068 แสนล้านเหรียญสหรัฐ  
สำหรับฐานเงินหรือเงินสดหมุนเวียนในมือประชาชนและเงินฝากของสถาบันการเงินที่ธปท.อยู่ที่ระดับ 1.246 ล้านล้านบาท เพิ่มขึ้นเล็กน้อยจากสัปดาห์ก่อนหน้าที่ระดับ 1.240 ล้านล้านบาท 
ทั้งนี้ คาดว่าสาเหตุที่ทุนสำรองลดลงเป็นผลมาจากการตีมูลค่าสินทรัพย์ในสกุลเงินตราต่างประเทศอื่นๆเป็นมูลค่าในรูปเงินเหรียญสหรัฐลดลง อย่างไรก็ตามตลาดการเงินคาดการณ์ว่าเงินบาทจะปรับตัวแข็งค่าขึ้นเพียงชั่วคราว เพราะเงินบาทและสกุลเงินในประเทศภูมิภาคเอเชียยังมีแนวโน้มอ่อนค่า
นายทรงธรรม ปิ่นโต ผู้อำนวยการสำนักเศรษฐกิจมหภาค สายนโยบายการเงิน ธปท. กล่าวว่า มาตรการเสริมสภาพคล่องให้ตลาดการเงินโลกของธนาคารกลาง 6 ประเทศน่าเป็นเพียงมาตรการระยะสั้น ที่ช่วยบรรเทาความวิตกกังวลเรื่องสภาพคล่องชั่วคราวในตลาดการเงินโลกเท่านั้น และช่วยสร้างความเชื่อมั่นในตลาดได้บ้าง แต่มาตรการนี้ไม่สามารถช่วยแก้ปัญหาระยะยาวในเชิงโครงสร้างของวิกฤติเศรษฐกิจสหรัฐและยุโรปหรือเศรษฐกิจโลกได้ เพราะการแก้ปัญหาระยะยาวต้องแก้ที่เหตุ